khistorydata/jeongjo-sjw-relations huggingface dataset:
정조 0년
丙申五月二十四日辰時。上詣殯殿。朝上食行禮時。上具祭服。詣內廬次。同副承旨柳戇。記事官尹翊東。記事官文采五。記事官朴祐源。殯殿都廳李秉模。以次陪立。上詣中排設廳。親審祭物訖。仍詣殯殿內床卓前。親審陳設。出詣盥洗位盥洗訖。就版位。西向立。待正時入。上跪俯伏哭。諸臣俯伏版位左北向哭。上止哭俯伏興。詣罇所西向立。親審卙盞訖。仍詣香案前跪。三上香訖。挾侍進盞。上獻盞訖。俯伏興。詣床卓前。親行正箸。仍詣版位。俯伏哭。諸臣隨哭。上止哭俯伏興。詣床卓前。親行進茶訖。還詣廬次。諸臣以次退出。
정조 0년
丙申五月二十四日巳時。上御興政堂。大提學入侍時。前大提學黃景源。大提學李徽之。左承旨洪國榮。假注書柳孟養。記事官文采五朴祐源。以次進伏訖。上命書傳敎曰。予惟繼志述事。人君之盛節。崇儒重道。有國之急務。予小子初服新命。纘承我列聖丕丕基。夙夜孜孜。凡所以對揚我列聖之謨烈。增光我斯文之淵源者。矧敢不秪懼若思效表章之道也。昔在孝宗大王時。先正宋文正公。以不世出之大賢。膺不世有之殊遇。聖祖授以仔肩之託。先正期以鞠躬之忠。而其昭融契合。密勿謀猷。卽春秋之大義也。夫知遇如此其殷。際會如此其盛。而配享孝廟之禮。訖不行焉。非但爲朝家之闕典。予惟念於昭聖祖在上之靈。安知不有待於芬苾焄蒿之時乎。今之議追配之禮者。或以本朝所無爲言。或以前史所載爲證。前史所載雖多矣。不足爲本朝之例。至若本朝所無者。此所謂無稽之說。其亦固矣。如翼成公黃喜之追配世宗大王。文敬公金安國之追配仁宗大王廟庭。實爲我朝之成憲。今日之明據。予則曰。聖祖之於先正。旣有不世出之際遇。則其所崇奉而尊報者。必當講究不世有之典禮而行之。已例之有無。本不足說也。卽予所已默斷於宿昔在儲之時。而亦嘗深契於曩日承宣之言也。幾百章甫。今又申請。公議所在。義理可見。嗚呼。師先正之道。法先正之言者。環顧域中。果未知幾許。而尊德之心。秉彝之所同然。以先正配享孝宗大王之廟庭。必將泯然一辭。莫或有異論於其間也。玆豈非龜疇大同之吉歟。此寡人所以對揚我列聖謨烈。增光我斯文淵源之一助也。事在曠古。禮豈循常。可令所司。追配先正臣議政府左議政文正公宋時烈於第九室孝宗大王廟庭。書訖。徽之曰。國家之盛擧。斯文之大幸。上曰。士林必聳動矣。景源曰。頒此傳敎。可以一道德而同風俗。大有益於世道矣。徽之曰。近日連以申明好義理。非但斯文之增光。聖學之高明。不勝欽仰。國榮曰。肅廟丙申處分。而今年。又値丙申。事非偶然。自此以後。斯文可以增萬丈光輝也。徽之曰。先正春秋大義。昭如日星。嚴如霜雪。先正際遇。專由於春秋之義。以此觀之。春秋之義明。然後君臣之分正矣。上曰。今此傳敎。予其呼之。承旨書之。予與承旨。與有光焉。命大提學先退。上曰。殯殿堂上黃景源兼帶摠管。禁府堂上呈告及實病人。竝許遞。命退去。諸臣以次退出。
정조 0년
丙申五月二十四日午時。上詣殯殿。晝茶禮行禮時。上具祭服。詣內廬次。左副承旨申大升。記事官尹翊東。記事官文采五。記事官朴祐源。殯殿都廳李秉模。以次陪入。上詣中排設廳。親審祭物訖。仍詣殯殿內床卓前。親審陳設。出詣盥洗位盥洗訖。就版位。西向立。待正時入。上跪俯伏哭。諸臣俯伏版位左北向哭。上止哭俯伏興。詣罇所西向立。親審卙盞訖。仍詣香案前跪。三上香訖。挾侍進盞訖。俯伏興。詣床卓前。親行正箸。仍詣版位。俯伏哭。諸臣隨哭。上止哭俯伏興。還詣廬次。諸臣遂以次退出。
정조 0년
丙申五月二十四日申時。上御陶遂椽。藥房副提調持湯劑入侍。禮判坐直承旨追後入侍時。副提調洪國榮。記事官尹翊東。記事官文采五。記事官朴祐源。醫官慶絢。以次進伏訖。國榮請進湯劑。上進御訖。絢先退。上曰。禮判坐直承旨入侍。出榻敎賊臣承命。召入禮曹判書鄭尙淳。右副承旨李商巖進伏。上命商巖。書傳敎曰。玉堂上下番。持近思錄入侍。上曰。同副承旨與玉堂上下番。閤外待令事。分付。賤臣承命出去。召入應敎李秉模。修撰柳養義進前。上曰。玉堂出去。待令於閤外。商巖曰。注書誤爲傳命。推考。何如。上曰。誤聽無怪。勿推。可也。上命商巖。書傳敎曰。先正宋文正公追配孝廟廟庭擇日。禮判旣稟。令禮官。問議大臣以聞。商巖曰。臣伏見今日先正追享傳敎下者。臣奉讀再三。不勝欽仰。自此天理可明。人心可正矣。臣有區區所懷。戡亂錄序文。乃戊申年間御製。而其後三人。旣復其官。錄用其子孫。則事實與序文。似涉逕庭。大行朝御製。今當刊行。殿下宜有參量之道矣。臣旣有迷見。敢此仰達矣。上曰。予未及見知。當考見序文而參量耳。上命退。諸臣以次退出。
정조 0년
丙申五月二十四日申時。上御廬次。同副承旨玉堂上下番同爲入侍時。校理徐有防。修撰柳義養。同副承旨柳戇。假注書柳孟養。記事官文采五朴祐源。以次進伏訖。上曰。追配傳敎。何如。而無疵病處乎。戇對曰。義理明正。辭敎懇至。臣等伏讀再三。只增感泣而已。有何疵病之可達者乎。命有防。讀配享傳敎。讀訖。上曰。初以追配之無前例。有所趦趄。到今思之。無前例尤好矣。戇曰。聖敎至當矣。上曰。追配議論。前亦非不多矣。而至今未成。久爲士林之憂歎。至于予而始成。於予與有榮焉。有防曰。斯文之義理復明。非但士林之聳動。在聖德。尤有光焉。臣等不勝欽仰。上曰。先正臣子孫副司果宋煥喆宋煥億入侍。出榻敎宋煥喆宋煥億進前。上曰。先正追配。予之所嘗留意者。故新服之初。特命許配。而予亦不勝感愴。爲其子孫者。尤當如何哉。煥億對曰。聖恩之及於臣家。至此之極。臣等感泣無地。無以報聖恩之萬一也。上曰。御賜貂裘。在於何處。煥億對曰。方奉安於臣之兄煥九家矣。上曰。萬東廟。姑未賜額乎。煥億對曰。然矣。上曰。丙申復回而義理復明。事非偶然。戇對曰。天運循環。無往不復之理在焉。故旣明於前丙申。而復明於後丙申矣。上曰。予雖拙筆。當書萬東廟廟額矣。戇曰。聖意至及於此。斯文益有光矣。上曰。獨對說話及孝廟御札。先正子孫。明日持入。煥億曰。在於宗孫家宗孫方待罪全義縣矣。命煥億煥喆先退。上曰。同副與下番儒臣。爲幾寸。戇對曰。七寸親矣。上曰。君子不以口譽人。同副雖初見。爲人甚淳正矣。有防曰。自幼學時。皆稱名下士。及其登第。適會廢蟄。多讀古人書。見識多矣。上曰。然矣。有防曰。若以御筆。賜額於萬東廟。則非但爲繼述。春秋之義。又明於今之世矣。上曰。予之所學者。必欲辨明義理。扶植世敎而已。戇曰。先正臣文集。忙急出之。故多有落漏者。至今爲士林之恨也。上曰。國家事役稍歇。則將留意於更刊矣。上曰。予在邸時。竝原集續別。一統書置。而別聚朱宋二書。作一冊子。名曰兩賢傳心錄。予作序文。承旨玉堂見之。命中官持來。有防讀序文訖。戇曰。臣等尊慕先正臣學術如朱子。而此等義理。全然不知。今見此序文。臣等感歎莊誦。益知聖學之高明也。孔子沒後千有餘年。至程朱。始闡孔子之學。先正臣道學。及殿下而如是闡揚。事非偶然。此序文布於中外。則尤大於追配之事矣。上曰。姑未脫稿。從當出給矣。戇曰。雖是筵中事。當傳布於外人矣。有防曰。此乃大義理文字。從速頒布似好矣。上曰。濟州監賑御史柳焵。時無職名。令該曹口傳付軍職入侍。出傳敎命退去。諸臣以次出。
정조 0년
丙申五月二十四日酉時。上御廬次。左承旨濟州御史同爲入侍時。御史柳焵。左承旨洪國榮。假注書柳孟養。記事官文采五朴祐源。以次進伏訖。上曰。見御史。掩抑無言矣。萬里銜命。屢經危渡。何以往還乎。焵對曰。王靈攸曁。無事往來矣。上曰。島中無連瘠之患乎。焵對曰。連爲督運。救活飢民。故春夏之間。僅免顚連之患矣。上曰。明日次對。持書啓更爲入侍。御史先退。命國榮。讀洪檍疏訖。命退去。諸臣以次出。
정조 0년
丙申五月二十四日酉時。上御陶遂椽。藥房副提調率醫官入侍時。副提調洪國榮。記事官尹翊東。記事官文采五。記事官朴祐源。醫官方泰輿慶絢徐命緯。以次進伏訖。國榮曰。惠慶宮未寧之候。不勝伏慮矣。上曰。似是癨氣症候矣。上曰。注書出去。待吳道炯入來率入。賤臣承命。召入醫官吳道炯進伏。上曰。惠慶宮氣候。自午後未寧之中。麥水剌小進矣。似是關膈症候矣。道炯曰。似是暑癨症候。茹藿湯似合宜矣。加入神曲麥芽。而白朮代。入蒼朮。何如。上曰。惠慶宮進服淸暑益氣湯。今姑停止。茹藿湯。加神曲麥芽各一錢。白朮代入蒼木。一貼煎入。出榻敎上曰。湯劑當再進服。首醫先爲出去。而副提調。亦當卽出矣。卽爲煎入。可也。泰輿等先退。上命國榮。書傳敎曰。惠慶宮氣候。大段未寧。方此焦遑。卿其卽爲入來事。遣史官。留門傳諭于洪奉朝賀。又命書傳敎曰。都提調提調。雖令勿爲入來。醫官議藥人。本院直宿醫女。勿爲待令。上命退。諸臣以次退出。
정조 0년
行都承旨徐浩修坐直。左承旨洪國榮藥院直。右承旨徐有慶坐。左副承旨申大升坐。右副承旨李商巖坐。同副承旨柳戇坐直。注書尹翊東病一員未差。假注書柳孟養藥院直一員未差。事變假注書朴廣源別直。
정조 0년
藥房都提調鄭存謙。提調徐命善。副提調洪國榮啓曰。伏未審日間。聖體。若何。臣等今日率諸御醫。趁早入診。詳察聖候爲宜。王大妃殿氣候。何如。惠慶宮湯劑進服後。氣候。何如。臣等不任區區憂慮。敢來問安。竝此仰稟。答曰。知道。次對同爲入侍議藥。大殿惠慶宮中宮殿。朝哭罷後。政院玉堂口傳問安。答曰。知道。王大妃殿朝哭罷後。政院玉堂口傳問安。答曰。罔極。惠慶宮中宮殿。藥房口傳問安。答曰。知道。王大妃殿。藥房口傳問安。答曰。罔極。
정조 0년
傳于徐浩修曰。大臣備局堂上引見。
정조 0년
傳于徐有慶曰。同副承旨與玉堂上下番入侍。
정조 0년
以備忘記。傳于徐浩修曰。今下弓矢。美錢僉使康佐堯處給送。
정조 0년
徐浩修啓曰。假注書尹致性。時無職名。令該曹。依例付軍職。冠帶常仕。何如。傳曰。允。
정조 0년
刑曹判書李溎。持罪人草供來待矣。
정조 0년
徐浩修。以黃海兵使狀啓。長淵縣舊軍器庫舍良中。偶然失火。延燒火藥庫。而摘奸往來之際。日字自爾遲滯。惶恐待罪事。傳于徐浩修曰。勿待罪事。回諭。
정조 0년
吏曹口傳政事。李海重李𡊠爲同義禁。朴盛源爲安邊府使。
정조 0년
刑曹判書李溎。持罪人草供。依下敎來待矣。
정조 0년
以大司諫洪檍牌招不進。罷職傳旨。傳于柳戇曰。只推。更爲牌招。
정조 0년
判義禁蔡濟恭。依下敎來待矣。傳于洪國榮曰。待下敎入侍。
정조 0년
傳于徐浩修曰。明日時任大臣便殿入侍事。遣史官傳諭。
정조 0년
柳戇。以義禁府言啓曰。李克生依疏請。下該司稟處事。命下矣。李克生。今方待命。卽爲拿囚後稟處之意。敢啓。傳曰。知道。
정조 0년
記事官金鳳顯書啓。臣敬奉聖敎。馳往傳諭于西部龍山坊麻浦契奉朝賀洪鳳漢所住處。則以爲卽者兼史。深夜來臨。傳宣別諭。惶感之餘。又以惠慶宮氣候之大段未寧。區區下情。不任驚慮。旣承卽爲入來之敎。在臣分義。安敢他顧。而臣之實病難强。前已仰陳。蓋臣病情。始若一時毒感。而轉輾層加。仍成痁瘧之症。寒熱交作。食飮全廢。數旬苦痛。氣息凜綴。恩敎之下。萬無祗承之望。臣之耿耿憂煎。尤當如何。負罪賤臣。積逋恩命。而尙逭嚴誅。已極惶懍。今日疾病之沈篤。又犯違傲。此殆臣命卒之秋。病裏悚罪。惟俟鈇銊云矣。傳曰。知道。
정조 0년
李商巖。以改建都監言啓曰。景慕宮御齋室定礎吉日。令日官推擇。則今五月二十六日未時爲吉云。以此日時定礎之意。敢啓。傳曰。知道。
정조 0년
柳戇。以刑曹言啓曰。內需司該吏奴子等。昭律嚴處事。命下矣。大明律增減官文書者。杖一百流三千里。續大典封山禁松九株以下犯斫者。減死定配。書員金宇釆。以增減官文書罪。決杖一百流三千里。定配於慶尙道蔚山府。奴卜萬。以禁松九株以下犯斫罪。減死定配於平安道朔州府。竝卽發配之意。敢啓。傳曰。知道。聞供辭新差云。該吏與該奴有間。決杖後畿沿定配。
정조 0년
假注書尹致性偕來。代徐龍輔爲假注書。
정조 0년
柳戇。以弘文館言啓曰。修撰嚴思晩疏批已下。卽爲牌招察任。何如。傳曰。允。
정조 0년
以修撰嚴思晩牌不進。罷職傳旨。傳于柳戇曰。推考傳旨捧入。
정조 0년
柳戇。以禮曹言啓曰。傳曰。先正宋文正公追配孝廟廟庭擇日。禮判旣稟。令禮官。問議大臣以聞事。命下矣。發遣本曹郞廳。問議于時厚任大臣。則領議政金陽澤。左議政金尙喆。右議政鄭存謙等以爲。今此先正臣宋時烈配享孝廟朝廟庭之擧。實是曠世之盛典。成命之下。固當趁速奉行。而方今國家。喪制未畢。祔禮未行。此時盛禮之擧行。似涉難便。姑待三年後。卽行躋配之禮。恐爲得宜。而以臣等膚淺之見。未敢質言。伏願聖明。博詢而裁處焉云。領中樞府事金相福以爲。病未獻議云。行判中樞府事韓翼謩以爲。與三相議同云。行判中樞府事李溵以爲。臣意亦與三相議同。無容別議云。時原任大臣之意如此。上裁。何如。傳曰。依大臣議施行。
정조 0년
大司憲李聖圭。大司諫洪檍。應敎李秉模。掌令柳榮鎭鄭宇淳。持平朴在源。獻納李儒慶。副校理徐有防。正言洪樂淵姜。修撰柳義養啓曰。請文女依律處斷。措辭見上答曰。不允。又啓曰。請厚謙快正王法。其母依律處斷。措辭見上答曰。不允。又啓曰。請礪山府竄配罪人洪麟漢。絶島安置。措辭見上答曰。不允。又啓曰。申晦以當國首相。不思報效之道。乃反專事貪饕。市權趨勢。締結厚謙。百計敎誘。助成驕恣之氣焰。馴致滔天之罪惡者。莫非此人挑發慫慂也。噫嘻。白首黃扉。更何所求。而忍爲此忘廉背義之態耶。當此厚謙討罪之日。爲其黨與者。次第鋤治。則特以位在大官。尙今倖逭者。其可曰國有法乎。且其不盡終事之誠。幾僨莫重之事者。尤是不可容貸者。豈可以削職薄勘。而有所懲畏也者。請削職罪人申晦。爲先施以中途付處之典。答曰。依啓。
정조 0년
大司憲李聖圭。大司諫洪檍。掌令柳榮鎭鄭宇淳。持平朴在源。獻納李儒慶。正言洪樂淵姜啓曰。請大靜縣荐棘罪人沈翔雲。亟命王府。嚴鞫得情。快正王法。措辭見上答曰。不允。又啓曰。聖國尙魯諸子。亟施當律。措辭見上答曰。不允。
정조 0년
大司憲李聖圭。掌令柳榮鎭鄭宇淳。持平朴在源啓曰。請黑山島充軍罪人趙德昌。依律處斷。措辭見上答曰。不允。又啓曰。請大靜縣爲奴罪人金壽賢。依律處斷。措辭見上答曰。不允。又啓曰。請鏡堿府定配罪人洪述海。依律處斷。措辭見上答曰。不允。又啓曰。新除授執義李一曾。時在平安道大同察訪任所。請斯速乘馹上來事。下諭。答曰。依啓。
정조 0년
大司諫洪檍。獻納李儒慶。正言洪樂淵姜啓曰。請充軍罪人趙德昌。依律處斷。措辭見上答曰。不允。又啓曰。請具允鈺及㢞。竝遠竄。措辭見上答曰。具允鈺等事。具允明停啓之後。若是爭執者。無所據。亟停勿煩。又啓曰。請南海縣圍籬安置罪人具庠。更令王府。嚴鞫得情。快正王法。措辭見上答曰。不允。又啓曰。請大靜縣爲奴罪人金壽賢。更令王府。拿鞫嚴問。依律處斷。措辭見上答曰。不允。
정조 0년
柳戇。以義禁府言啓曰。因三司合啓。申晦中途付處事。依啓矣。申晦忠淸道洪州牧中途付處。而以合啓內辭意。具罪目。依例發遣府都事。押送配所。何如。傳曰。允。
정조 0년
柳戇。以刑曹言啓曰。該吏決杖。畿沿定配事。命下矣。依傳敎。書員金宇采。京畿喬桐府定配所。卽爲押送之意。敢啓。傳曰。知道。
정조 0년
領議政金陽澤箚曰。伏以臣頃日重病之後餘症。呻吟度日。忽於夜中。史官臨宣聖旨。內醫奉傳珍劑。臣顚倒祗受。惝怳驚感。不知置身之所。臣於年來。衰病侵尋。屢阽危域。上貽先大王慮念。補劑之頒。前後便蕃。賴天之恩。以濟其死。而臣民無祿。奄遭攀髥之慟。涓埃圖報。何地可施。中夜悲號。五內如隕。臣之區區所自勉。只擬追先朝之恩眷。欲報答於殿下。而聖心追記昔年之殊遇。俯憐殘骸之嬰疾。恩諭恩賚。至及於夢想不到之地。臣三復溫綸。愴古感今。自不覺涕淚之被面。噫。從古人臣之得於君父者。皆以才能之有所可取。而豈有如臣之庸陋。徒竊祿位。又辱恩數。至此之極乎。反復思惟。不任惶恧之私。乃敢冒入文字。仰瀆宸嚴。乞垂鑑諒。收還已頒之寵命。以重恩典。以安微分。不勝大願。取進止。答曰。省箚具悉卿懇。蔘掗之送。不過體先朝眷卿之聖意。以有裕之藥料。資未痊之卿恙。何辭謝之有。卿其安心領受焉。仍傳于洪國榮曰。此批答。遣史官。傳諭于領議政。
정조 0년
大司憲李聖圭。掌令柳榮鎭鄭宇淳。持平朴在源。獻納李儒慶。正言洪樂淵姜箚曰。伏以厚謙之窮凶極惡。天地之所不容。神人之所共憤也。諫長之疏出。而臣等益知其所不知。尤不勝心寒骨顫。膽掉髮豎。懲討之擧。決不可晷刻少緩。噫嘻。痛矣。謙賊之平生作爲。莫非貫盈之罪。而耇輝復出之書。囚人南間之說。若有北面於殿下之心。豈敢發諸口而筆之書哉。況且竊弄威福。危逼聖躬。沮戲代聽。於此三者。有一於此。千剮萬戮。猶不足以贖其萬一。則三案旣成。眞臟畢露。旣著於國人之耳目。大關於宗社之安危。使此賊。容息一日。則有國家一日之憂。容息二日。則有國家二日之憂。臣等擧皆欲食肉而寢皮。誓不與此賊俱生。今於召牌之下。義重沐浴。隨詣闕下。而昨日諫長之批。有三司慨歎之敎。臣等惶懍之極。亦不敢晏然就職。玆敢沬血裁箚。相率齊籲。伏乞聖明。廓揮乾斷。亟降兪音。以伸邦憲焉。取進止。答曰。省箚具悉。玉堂之箚曰。諫長再疏。明白嚴正。卿等依此知悉。斯其可乎。
정조 0년
大司諫洪檍疏曰。伏以臣聞。人臣之進言於君父者。苟行其言。罰及其身。而猶以爲榮。苟廢其言。寵踰華衮。而適足爲恥。臣之日昨所陳。蓋得妖逆之斷案。以冀天誅之亟行。而及承下批。十行之諭。雖優於嘉。乃一字之兪。終靳於殱厥。此臣之所以不敢以恩言爲榮。而愈覺其誠淺之爲恥也。然而彼逆之罪。貫盈天地。則豈殿下。過於容貸。爲此靳持。而只緣臣聲討之辭。猶未盡慷慨激切。不足以孚格天心而然也。此則臣之罪也。臣安得徒抱抑鬱之懷。更無一言而痛陳之乎。噫嘻。昨冬國勢之凜綴。群情焦遑。實有呼吸存亡之勢。惟我先大王至誠懇惻之敎。上以爲四百年宗社。下以爲幾百萬生靈。光明如日月。正大如天地。雖堯舜授受之盛。亦無以過此。苟非有莽操懿溫之心者。孰敢異議於其間。而不料三不必知之說。遽出於猾相之口。而躗言邪說。誑惑中外。幾使先大王盛德大計。閼而不行。伊時事機。正所謂岌岌乎殆哉。幸以徐命善之疏。見得義理之至正。剖破權奸之慝謀。淵衷卽契於一言。大策不俟於終朝。俄頃之間。奠國勢於泰山磐石之安。及至崩天若喪之日。百官萬民。深山窮谷。雖有攀號之痛。而得無危懼之情者。以其离日。代照之輝。在於仙馭上賓之先者也。到此而沮遏聽政之大計者。益知其爲逆。贊成聽政之大計者。益知其爲忠。而噫。彼厚賊。乃於重臣之疏。不惟不滿於心。敢又發之於口。至以耇輝復出之說。肆然抵書於時相。不少顧忌。古今天下之逆。不爲不多。而必欲甘心逞忿於朝野延頸之地者。未有如此賊之凶且毒也。及其憯謀未售。狼心益肆。則募得逆昌之妖孼。做出罔測之邪說。滿紙奰慝。虛影回互。而末端句語。卽是戕害宮僚。危動儲位之凶肚逆腸也。噫嘻。尙忍言哉。內外布列。糾結閃倏。盡是厚賊之血黨。而惟有數三宮僚。左右扶持。一心殫竭。早覷駭機。逆折奸萌。靡不用極。則伊日宮僚之禍福。實係儲位之安危。彼厚賊深知此機。以爲不除宮僚。無以肆行其胸臆。乃以惎憯之語。敢售網打之計。幸賴我先大王至仁至明之德。處分嚴正。魑魅莫逃。則又敢以囚人南間等說。顯言咆喝。有若平交等輩之惡言相加者然。潛藏禍心。猶謂之逆。內懷陰圖。猶謂之賊。則今此北面於先王之庭。而直向儲君。唱出不道者。實載籍以來所未聞所未見之惡逆亂賊也。三司之啓。發之旣久。而尙未執其眞贓。則殿下之至今靳兪者。正是孟子所謂見可殺然後殺之之意。而今則殿下。旣見其可殺之實矣。又何爲而一向容貸。以有意存三字。堅拒三司之大論。使窮凶極惡之大逆。戴頭假息於天覆地載之間也。臣又於批旨中。渠輩云云之敎。尤不覺心寒而骨驚者。天地之間。生出一箇妖逆如厚謙者。已是世道之一大變怪。而不料厚謙之外。更有厚謙寔繁其徒。共濟其惡。噫嘻。此何事也。此固諸臣之所未及知。而殿下之所獨知之者。內外譸張。以渠證渠者。未知何等凶人。做出何等凶言也。如尙魯之萬古惡逆。幾年掩蔽。今始彰露。五尺之童。莫不知此逆之窮凶。含生之倫。莫不欲朽骨之粉碎者。以其有殿下一言之洞諭也。君讎國賊。莫過於尙魯。而猶屬旣往之凶圖。固無目下之危機。至於幾箇厚謙。藏伏於輦轂。出沒於肘腋者。無非爲殿下之敵國。而殿下旣發其端。則何不明言顯諭。使在廷臣僚。同聲致討。掃蕩而廓淸之也。臣之向來所懷。力請拿鞫翔雲。究覈根柢者。固有區區之慮矣。今承下敎。始覺臣言之非出過慮也。伏願殿下。先誅厚賊。以洩神人之憤。次以其徒黨之盤據者。洞諭群僚。明正典刑。使亂臣賊子。無或幸漏。則實宗社臣民之幸也。仍伏念臣。蒲柳早衰。殘骸善病。而適當諸賊討罪之日。有非臣子言病之時。惟期筋力奔走。粗效一日之責矣。素患伏暑之症。重發於日前公退之後。頭部疼痛。胸腹煩悶。吐瀉兼作。食飮全却。以此病狀。實無時日內供職之望。玆不得不疾聲呼籲於宸嚴之下。伏乞聖慈。俯垂諒察。亟賜遞改。以幸公私焉。臣無任激切祈懇之至。謹昧死以聞。答曰。省疏具悉。疏陳明白。有足以見爾嚴於懲討之心也。非不欲勉從。予之不允者。卽予不忍之心也。不得不更以意有在答之者。非是悅不繹之意也。至於爾疏中明言顯諭之請。言事之體。固當若是。而予之不釋輩字者。以夏誓罔治之義。寓羲繇用革之道。所請不允。爾其勿辭。卽速察職。
정조 0년
校理李克生疏曰。伏以仲朔且晦。殷禮又近。仰惟嚴廬哀疚。夙宵愈新。仍伏念臣之一謝恩命。祗伸奔哭之義。忙投短章。粗陳懲討之請。而及承批旨。辭敎截嚴。臣且驚且惶。泣血追尤。念臣人固無似。跡亦疎逖。正所謂人主之不識何狀者。而若其如鷹逐雀之誠。不與賊俱生之義。尋常自以爲不後於人矣。今於討罪之章。豈徒循例糢糊。而獨無耿耿之骨髓乎。臣之前疏中討罪之辭。厥惟曰。大臣諸臣之庭討。三司兩司之連啓者云云。而繼以請亟允合辭之所請矣。庭討者何。卽文女依律也。聖國尙魯戮屍也。連啓者何。卽又文女也。厚謙母子依律處斷也。洪麟漢絶島加律及翔雲壽賢庠賊等事也。若使臣。苟可以無故行公於三司之職。則肅命之後。所當直赴籲班。沬血齊聲。不準不止而已。又何用疏爲哉。不幸所遭奇怪。値此淸明世界。謾作三司有情勢之人。非不欲彈冠躡武。極言竭論。而處義難放。廉防可畏。不得不於辭疏之中。略暴區區沐浴之義。而顧今諸賊。頭目數多。罪惡貫盈。分以爲啓。則庭請也。三司也。兩司也。各自成體。而合爲一疏。難以毛擧。顧彼庭請與合辭之中。頭領備擧。罪目昭布。則其所條列。卽臣之所欲言也。所以只就合辭。而亟請允兪者此也。斷斷此心。豈或於爲君父討寇讐之辭。囫圇而不鶻突也耶。噫嘻。臣伏讀十三日夜下傳敎。則字字哽塞。箇箇髮豎。文女之罪。上通於天。雖使人人。手刃而肉臠。猶不足以甘心。而聖國尙魯之臥死牖下。神人咸憤。則剖棺戮屍。肢解寸斷。正是此輩當律也。厚謙子母。內外交煽。敢懷不測之圖。日夜經營。無非謀危之計。則凡有血氣者。豈忍與此賊。共戴一天乎。顧彼洪麟漢。附麗厚謙之凶逆。惟懷患得之心。沮戲吾君之聽政。顯有爭抗之意。人臣負此罪惡。其可以一刻偃處於中道善地乎。所以百官之庭籲。三司之啓請。此實人理之所不容已。而王章之所不容貸也。明矣。臣之前疏所指者。正指此七八箇頭領。而竝請亟允也。凡此諸賊可施之律。本非難解之義理。亦非難從之所請。而顧今上下相持。一兪尙靳。臣愚死罪。不能無慨然於大聖人奉三無私之義也。至於疏末附陳事。漁稅之新增。實爲南沿之深憂。若令道臣。一番査啓。則臣言之非誣。庶可燭矣。區區本意。只出於釐革民瘼。初非爲請罪渠輩而發也。此事於渠。實是緦功之察。而旣論其弊。不得不論及其罪。勢所然也。回示二字。亦非請用軍中之律也。只云如向來趙曮之例也。而副急具疏。語失照檢。聖敎之下。臣何敢辭不審之失乎。仍念臣自作聖世之棄物。未隨聯啓之末班。草草數行。竊自附輿疾之義。而辭不達意。致勤責敎。此外數事之陳請。亦出一段之憂憤。而忱誠未孚。叩應邈然。臣罪至此。尤合萬死。自來情勢之外。重以目下之惶蹙。縮伏私次。恭俟嚴譴。官職去就。非所可論。伏乞將臣職名。先賜鐫削。仍下司敗。斷以重律。以爲爲人臣不忠者之戒。不勝大願。臣無任泣血祈懇之至。謹昧死以聞。批答在傳敎。
정조 0년
修撰嚴思晩疏曰。伏以因山卜日。此月將晦。聖孝靡極。益切撫時之痛。仍伏念臣之不稱見職。臣固自知。間因不敢言私之時。隨除輒膺。殆若固有。已愧古人量入之義。而每一詞頭之下。輒多汗顔之羞。果然醜拙之本色。莫能自掩於天鑑之下燭。一誤再誤。飭敎屢勤。罪合重誅。罰止遞減。臣於是。惶懍震越。直欲鑽地以入而不可得也。噫。齋潔肅告之辭。模畫天日之文。是皆至敬至愼之地。而才短筆拙。瑕類疊生。此莫非臣姿旣鈍滯。性又疎忽。冒膺不敢當之職。猥撰不敢當之文。以致自速大戾。沾汚華選。臣之恧蹙悚隕。如難自容。姑置無論。其所以辱名器而損國體。爲如何哉。夫名以詞臣。不能代撰是猶輪人之不能以斲。冶氏之不能以鍛。旣無其實。則不可以居其名也。決矣。揆以私義。參之館規。金華一步。便成鐵限。間得一遞。粗安私心。誠不意數日之間。恩除又辱。有若物無全棄。猶堪强策者然。不知負罪賤臣。何以得此於君父也。臣手奉敎旨。涕淚被面。雖欲感激恩遇。冒沒趨承。其於格例之有違。廉防之有損。何哉。荐違召命。惟譴何是竣。恩出曲恕。罰靳例勘。臣且惶且悚。誠不知所以爲計也。顧今論思之列。學優才贍者。不爲不多。臣之一身。不足有無於其間。在朝家綜核之政。使之强其不能。以責僬僥之重擔。曷若各遂其性。一任樗櫟之處散哉。反覆思量。承膺無路。玆不得不略入文字。仰暴情實。伏乞聖明。俯賜鑑諒。遞臣職名。以安微分。亟命選部。勿復檢擬於館銜。以爲人臣不職者之戒焉。臣旣不敢以館職自居。則凡係論事。亦不容干議。而至於亂臣賊子。人皆得以誅之。則豈可以情踪之難安。敢緩沐浴之討也。嗚呼。自古亂賊何限。而豈有如厚謙之窮凶極逆哉。前後三司之疏啓。其罪惡彰著無餘。而兪音尙靳。王章未伸輿情憤痛。久而冞切矣。日昨諫長疏中數三條論。實是臣創聞而創知者也。讀之未半。不覺骨顫而膽掉。髮豎而眦裂。噫嘻。痛矣。渠亦國家之一臣子。敢懷此心。春秋誅將之法。固宜顯加。而況心之所萌。發之於言。言之不足。筆之於書。其謀撓國本。潛釀凶禍之眞贓的證。畢露昭著。視前日尤不啻萬倍。則此不但爲殿下之逆臣。實是宗社之逆臣也。殿下雖欲姑貸其晷刻之命。其可得乎。在館諸臣。聲罪請討。而未承允可之音。苟使此賊。一日容息於覆載之間。則國家治逆之典。更安用哉。其在沬血之義。不忍終默。玆敢附陳。伏乞亟加三思。快揮乾斷。以伸王章。以洩輿憤。不勝幸甚。臣無任屛營祈懇之至。謹昧死以聞。答曰。省疏具悉。靳允意有在。爾其勿辭察職。
정조 0년
忠淸道觀察使徐有臣疏曰。伏以昊天降割。大行大王。奄棄群臣。率土銜恤。普切如喪。時日嬗改。山陵已卜。伏惟我殿下。孝思出天。攀慕靡極。哀毁之餘。不瑕有損。區區下情。不勝憂慮之至。臣適滯下邑。遽奉諱音。瞻望京國。慟隕倍深。仍伏念臣。庸魯蔑裂。最居人下。而徒藉先蔭。濫蒙洪造。通籍五年。涓埃蔑效。分憂百里。俸廩徒費。夷考伎倆。內外無當。日夕悚愧。譴郵是竢。千萬不意恩命遠辱。藩臬陞除。寵光愈隆。雙擎九頓。震越靡措。噫。國家任官。孰非難愼。而按廉之職。厥責最鉅。守令之黜陟。生民之休戚係焉。方岳之重輕。風謠之淳漓由焉。矧玆湖西。民物之殷。簿牒之繁。竝于兩南。而挽近以來。禮俗漸壞。訟獄滋多。剸治之難。甚於諸路。威望淺則無以彈壓。智慮短則莫能管理。其不可輕授。自來如此。而顧今新化淸明。百度咸貞。八域生靈。莫不翹首拭目。竚見堯舜德敎之盛。此時承流之任。尤宜簡畀賢俊。對揚洪休。而乃以如臣菲劣。苟然濫充。蚊䖟負山。理必無幸。一身顚沛。雖不足恤。僨誤國事。亦豈細故。自量已審。承膺無路。邑符才交。泯伏爲懼。敢暴肝膈之懇。冒控嚴廬之下。伏乞聖明。俯垂諒察。將臣新授職名。亟賜鐫改。以重官方。以安賤分。不勝大願。臣無任屛營懇望之至。謹昧死以聞。答曰。省疏具悉。卿勿辭往其欽哉。
정조 0년
丙申五月二十五日。記事官姜彙鈺。
정조 0년
義禁府啓目。瑞山前縣監李奎緯。以刑殺李鼎在事納供。而泛稱遲晩。直爲照律。何如。傳曰。渠之樣子。不適時俗乙仍于。意謂治績之有別於人。辭朝之時。果有勉勵之敎是加尼。道臣狀罷。論以枉殺。則實非伊時下敎之意。是乃狀啓中。加以狂妄之目。不少難愼。道臣旣不能詳知李奎緯如許之疾。則其在淸朝忠厚之道。輕加惡言於曾任經幄之臣者。已非美事是置。觀此供辭。鼎在事。道臣則二次嚴刑題送是去乙。奎緯則用刑不滿一次是遣。鼎在又是病染致斃。是如納供。是則此是行査可知之事是去乎。奎緯似不以孟浪之說納供是旀。至於酷杖與否。亦是行査可覈之事。不可委之誣罔是乎矣。本事除良。原供辭實事之外。張皇支蔓。殊甚未安兺不喩。道臣狂字之目。猶不免坐於口氣是去等。奎緯之供辭。旣與辭疏自別。則侵斥上官。不少顧藉。雖失事體是乎乃。此非關於鼎在之致斃者。本事兺議處爲良如敎。
정조 0년
丙申五月二十五日卯時。上御興政堂。藥房入診入侍時。都提調鄭存謙。提調徐命善。副提調洪國榮。記事官尹翊東。記事官文采五。記事官朴祐源。醫官方泰輿慶絢吳道炯徐命緯。以次進伏訖。領議政金陽澤曰。聖體。何如。上曰。一樣矣。陽澤曰。王大妃殿氣候。何如。上曰。一樣矣。陽澤曰。臣在外聞之。則惠慶宮問安。有未寧之候。夜間。何如。存謙曰。湯劑進服後。氣候。何如。上曰。尙未復常。焦悶矣。上下問泰輿等曰。膈間氣候。尙未快復。何以則差復乎。泰輿曰。茹藿湯一貼。更爲進服。合宜矣。上曰。惠慶宮進服茹藿湯一貼製入。出榻敎命善曰。一貼進服後。見晩來動靜。更當議定湯劑矣。臣則出去監劑。何如。上曰。副提調一體出去。可也。命善國榮及賤臣泰輿等先退。
정조 0년
丙申五月二十五日卯時。上御廬次。藥房副提調入侍時。副提調洪國榮。假注書柳孟養。記事官文采五朴祐源。以次進伏訖。國榮曰。夜間。聖體。若何。上曰。一樣矣。國榮曰。寢睡。何如。上曰。善寢矣。國榮曰。惠慶宮問安。何如。上曰。今日則少勝矣。命讀國葬都監草記訖。命退去。諸臣以次出。
정조 0년
丙申五月二十五日辰時。上御興政堂。大臣備局堂上引見入侍時。領議政金陽澤。左議政金尙喆。右議政鄭存謙。行司直具善復蔡濟恭。判尹金鍾正。行兵曹判書徐命善。左參贊黃景源。行副司直金漢耆。禮曹判書鄭尙淳。刑曹判書李溎。行副護軍張志恒李柱國李漢膺。禮曹參判沈履之。行副司直徐有隣。開城留守宋淳明。左尹金魯鎭。行副司直鄭一祥。副校理徐有防。行都承旨徐浩修。假注書柳孟養。事變假注書朴廣源。記事官文采五朴祐源。以次進伏訖。陽澤曰。日間。聖體。若何。上曰。一樣矣。陽澤曰。王大妃殿氣候。何如。上曰。姑爲支安矣。陽澤曰。惠慶宮氣候。何如。上曰。連以暑候。少有未寧矣。上曰。人命物故。何等重大。則況罪囚乎。京畿罪人尹師恭物故啓本。不言某罪。卽他道所無之例。雖未知此道前例之如何。不可無警。京畿監司尹蓍東。從重推考。此啓本還爲下送。出傳敎陽澤曰。千萬意料之外。內醫來傳蔘料。史官臨宣聖諭。辭旨鄭重。非但恩數之曠絶。且以先王眷戀等敎慰諭。感惶之餘。涕淚被面。上曰。適有所儲。故悶卿之病。有所送矣。上曰。昨日追配傳敎見之否。卿意。何如。陽澤曰。伏見傳敎。義理明正。辭旨懇惻。聖德尤有光焉。世道多有益焉。臣等莫不欽仰贊歎。益知聖學之高明。尙喆曰。孝廟之於先正。魚水之契。何如其深且大乎。今日此擧。非但爲聖學之高明。寔有光聖祖矣。上曰。追配擧行遲速。使禮官。問議於大臣。聞之否。陽澤曰。昨夜禮官。來傳下敎。故略陳愚見。而此時異於他時。姑待三年附廟後擧行。亦未晩也。上曰。予意亦如此矣。上曰。辛壬年尹拯復官之時。耇輝輩以爲。丙申處分。非肅廟本意。其心所在。窮凶極惡矣。道峰黜享。亦在此時乎。陽澤曰。然矣。上曰。黜先正復拯官。而已極凶謀。而且以聖祖處分。爲非本意者。尤萬萬叵測。陽澤曰。殿下今日處分。非殿下之處分。乃肅廟處分也。上曰。此下敎後。似無紛紜之端矣。陽澤曰。是非旣定。義理復明。孰敢有容喙者乎。上曰。似然矣。陽澤曰。厚謙事。以從當處分爲敎。而尙斬一兪。臣等已不勝憂鬱。且以今番臺疏中囚人南間之說。耇輝復出之言。又是不道之說。究其心跡。豈可一刻置之於覆載之間乎。亟從三司之請。千萬伏望。尙喆曰。向者庭請後。尙今容忍矣。罪惡又如是疊出。則不可容貸。亟從臺請焉。存謙曰。眞贓旣已畢露。則以先正春秋之義。不可一時容息。亟降兪音。速爲處分。臣所望也。有防曰。凶逆何代無之。而世豈有厚謙之凶且妖哉。況以囚人南間。耇輝復出之說。肆發於書札。尤萬萬巧惡。如此凶逆。豈可一日置之於天地之間乎。亟下明命。斷之王法。臣所望也。陽澤曰。此而容貸。則豈曰國有法乎。上曰。渠常時爲人。放恣無忌憚。故此言出於一時乘憤而發也。陽澤曰。渠安敢乘憤。而發此不道之說乎。其指意所在。萬萬妖惡矣。上曰。此必激憤於徐命善之疏也。存謙曰。雖曰激憤於徐命善之疏。渠有一分人臣之分義。則囚人南間等說。渠焉敢肆然是非。命善樹立。亦焉敢歸之耇輝乎。上曰。勸出翔雲疏。其設意排布。極其巧惡。渠旣締結宮禁。前後左右。無非渠腹心。而其所疑慮者。卽宮官也。以故做出溫室樹等說。良以此也。鍾正曰。春秋作而亂臣賊子懼。春秋之義旣嚴。則厚謙之尙今容息。輿憤益激。況是不道之言。旣登臺疏。則尤不當屈法而貸死也。尙淳曰。厚謙討罪。非但三司諸臣之請。國人皆曰。可殺也。溎曰。臣見大司諫疏。則耇輝復出。囚人南間等說。豈忍出於人臣之口頭耶。其窮凶極惡之罪。不可一時容貸。惟願速降兪音。濟恭曰。殿下之不忍誅厚謙。仰惟先大王眷愛之意而然也。先大王若知此賊如此之罪惡。則豈可一日假息乎。溎曰。前嗾麟漢。沮戲聽政。後囑翔雲。構出凶疏。此而不足。又發不道之言。世豈有如許極逆乎。上曰。翔雲若知其渠死。則必不爲此。而以其有所恃者。故敢售其凶計也。溎曰。此乃嘗試之意也。有隣曰。此非但嘗試。其醞釀排布。亦已久矣。上曰。聽政之前。此輩譸張浮言。煽動內外。危機迫在呼吸。故心常憂懼。夜未嘗解衣而寢矣。諸大臣齊聲奏曰。臣等伏承下敎。痛骨腐心。不欲與此賊俱生也。殿下旣知如此。而何靳一兪。以快輿憤乎。上曰。翦除宮僚之計。尤極凶惡矣。溎曰。翔雲之疏。非獨爲厚謙之指嗾。必有窩窟矣。上曰。然矣。厚謙旣非稱兵犯闕。則豈可以此乘憤之語。斷以王法乎。陽澤曰。謀危儲君。肆發不道之言。豈可與稱兵犯闕有異哉。濟恭曰。法者非殿下之法。卽是朝宗之法也。亦非朝宗之法。乃是天法也。上曰。以徐命善樹立之事曰。以耇輝者。此是乘憤而然也。鍾正曰。徐命善疏。卽討耇輝也。豈可謂耇輝云耶。景源曰。四凶在堯之時。不敢售其奸凶。至舜時。不滿之心生矣。上曰。吏判事極危矣。驅之以耇輝。則必殺乃已而然也。浩修曰。卽伏見江華留守李瀰稅船護送狀啓。則年月疊書兩行。莫重奏御文字。若是做錯。事體極爲未安。從重推考。何如。上曰。依爲之。捧納承旨。亦爲推考。出擧條上曰。當該承旨推考。出榻敎上曰。大司諫批下。與陳箚諸臺。牌招察任。出傳敎上曰。摠戎廳鑄錢。已始作乎。柱國對曰。倭銅姑未貿來。始鑄遲速。不可時月而期也。尙喆曰。多散國財。尙不貿銅。尙不始鑄。此無他。互相推諉。互相厭避之故也。上曰。當國事而厭避推諉。大段不可矣。柱國曰。以戶曹錢御廳財。摠戒使監董。則此乃鑄錢監官也。若以戶判出句管。則臣將監董矣。上曰。咫尺筵席。敢以監官之說。作色以對。極爲駭然。命書下敎曰。摠戎使李柱國推考。陽澤曰。因言端。有所仰達者矣。生獐貢獻減省之後。貢人失業。不無呼訴之弊。臣有聞於禮曹參判沈履之。有區處之道云。下詢處之。何如。上曰。禮參進前奏之。履之曰。臣雖釐正節目。而貢物則非臣所管。臣不敢仰達矣。上曰。第奏達也。履之曰。生獐貢人。不無失業之歎。若以新貢物許給則似好。故臣於賓廳。以此答于領相之言矣。上曰。從便爲之好矣。出擧條存謙曰。京貢蔘事。前都提調。頃已陳達矣。從前仍用。則旣已給價。今年爲始以當年條。依例備納事。分付。何如。上曰。依爲之。出擧條上曰。濟州御史柳焵入侍。出榻敎柳焵進前。上曰。以先大王德意。賑恤島氓。能無連瘠之患否。焵對曰。督運之穀旣多。故僅免連瘠矣。上曰。因山時濟民。或有赴役者乎。焵對曰。今方連續出來矣。上曰。何時奉諱乎。對曰。三月十七日奉諱矣。浩修曰。江華民九十六名。自今日。赴役於山陵云矣。上曰。濟州弊瘼。何如。焵對曰。別無他弊。而民多穀少。此大可悶者也。尙喆曰。在前儀軌。山陵啓欑宮後上山陵時。若値天未明之時。則左右植炬軍二百五十名。自畿營。整待擧火矣。今番下玄宮時刻。在於未時。何以爲之乎。上曰。勿爲磨鍊。可也。出擧條尙喆曰。丁字閣四面。立紅門設把子。而甲辰以後以軍門布帳代用矣。今番亦依此擧行乎。上曰。依爲之。出擧條尙喆曰。丁丑儀軌。因其時傳敎。魂殿所排設欑宮外素帳及紅綃帳交倚祭床等諸具。仍用於山陵移奉時矣。今番亦依此擧行乎。上曰。依爲之。出擧條尙喆曰。玄宮奉安丁字閣後。大轝吉凶儀仗假家。肅廟辛巳以後。連不造作。只設雨備及油遮日矣。今番亦依此擧行乎。上曰。依爲之。出擧條命書傳敎曰。初疏何其漫漶。再疏又何其荒雜也。不但大失論思之體。難免不以實之歸。校理李克生。本職爲先遞差。所辭依疏請。下該司稟處。命退去。諸臣以次出。
정조 0년
丙申五月二十五日午時。上御廬次。晝茶禮入侍時。右承旨徐有慶。假注書尹致性。記事官文采五朴祐源。以次進伏。上行晝茶禮。承史陪祭後退出。
정조 0년
丙申五月二十五日午時。上御廬次。玉堂上下番同副承旨入侍時。副校理徐有防。修撰柳義養。同副承旨柳戇。假注書尹致性。記事官文采五朴祐源。以次進伏訖。上曰。俄見湖南査啓。元義孫之貪。不成說矣。贓物幾許。戇曰。錢十萬餘緡。穀二萬餘包矣。上曰。豈有設賑而如是無狀者乎。上命書傳敎曰。全羅道査啓旣到。元義孫之犯贓。至於十萬餘緡之錢。二萬餘包之米。聞極無狀。判義禁時囚開坐後來待。命讀近思錄。有防讀之。上曰。學曰。則隱之心。仁之端也。而程子則不曰端。而只曰仁者。何也。予意則端字意思。亦在其中矣。有防曰。雖不着一箇端字。而端字意思。自在其中。果如聖敎矣。戇曰。伊川文字簡要。故如此矣。上曰。格致宜先於文學矣。今日格一事。明日格一理。則所得雖少。而其效多矣。古人所謂日計不足。月計有餘者。儘好語矣。有防曰。格致工夫。實爲學問上第一緊要。忽了此一關。則餘無下手處矣。凡人日用事爲之間。自有箇道理。今日格明日格。優遊浸漬。積習旣多。則自然有脫然之時矣。上曰。邢七三點檢之說。在於何書。有防曰。在伊洛淵源矣。上命讀之。上曰。邢七之至於如此。亦坐於義理之心。不能勝利慾之私也。有防曰。然矣。上曰。雖然猶勝於後生之不學矣。命釆五。持入栗谷全書書卷。命有防讀之。上曰。此非論顔子求放心段矣。有防曰。臣考戊午年條書卷。而終不得。至庚午書。有此數段論顔子處故考出。而不分明矣。上曰。朝報以鑄字印出。何如。戇曰。宣廟朝。亦有此議。而未果行矣。上曰。朝報之誤書頒布。極可悶。鑄字印出。則或以流入中原爲慮。而無愧屋漏。則雖入中原。有何所妨。有防曰。亦有勿出朝報之事矣。戇曰。臣極知惶恐。而有區區所懷。敢達矣。筵說固當嚴祕。而一自頃日下敎後。父子不相傳。臣姪方爲注書。而亦不敢傳說於臣。叔姪猶父子。而同是立朝。祕諱至此。故承宣之交替入侍。亦不敢相傳登筵時說話。聖明在上。非有他慮。而或有大奸似忠之類。有蔽惑聖聰之奏。而外間漠然不得聞。則耳目之臣。無以論斥。豈不可悶乎。上曰。所奏誠是。予意亦不過以誤傳之故。有所飭敎。外間不知。而過於畏愼。有此嚴禁云。但以訛傳訛。可悶。父子不相傳。則過矣。戇曰。筵說之傳雖可禁。而機密之外。上下酬酢。允協人心。則傳於外間。有何不可乎。且事有本末。如臣無似。亦忝近密。先自臣始遞改。而極擇承旨。左右史亦爲極擇。則不禁而自嚴。寧有機密外泄之慮乎。上曰。此言極好。而姑示禁之之意。可也。義養曰。伏聞以勘亂錄序文事。有下敎矣。臣取考御製謄本。則所云修節洽一句八字。曾前刪去。故已印出御製中矣。上曰。曾已刪去乎。義養曰。先朝釐正御製時。似已刪去矣。上曰。大訓刪改時。或竝改乎。大訓改於何年。義養曰。臣固未知。而刪改則分明矣。上曰。今領相拜相時。似刪改矣。然則勘亂錄冊中序文。尙今留存不改。何也。義養曰。臣未敢知。而似是先朝。御製親自釐正時。特命刪去。而其時筵臣。未有提稟。故不得竝改於勘亂錄矣。上曰。似然矣。義養曰。今則御製中。更無可論之事。而卽今京外勘亂錄。則宜一竝刪改矣。上曰。當令聚合刪改矣。玉堂先退。上曰。刑曹判書右承旨入侍。賤臣致性。承命出去。與刑曹判書李溎。右承旨。徐有慶。入侍進伏。上敎于有慶曰。勘亂錄序文中一句。旣已刪改於御製中。無容更議矣。有慶曰。然矣。上曰。刑判進前。上曰。秋判見先正追享傳敎乎。溎曰。前後丙申。誠不偶然矣。命讀內需司所屬草供。溎讀奏。上曰。此雖微事。宜守法紀。秋判出去。次知工房捉來。捧供以奏。戇先退。上曰。坐直乎。戇曰。然矣。命書傳敎曰。禁府方有擧行之事。該堂不備云。與守令有闕代。口傳差出。又命書傳敎曰。副提調牌招入侍。同爲議定湯劑。諸臣以次退出。
정조 0년
丙申五月二十五日申時。上御廬次。夕上食入侍時。左副承旨申大升。假注書尹致性。記事官文采五朴祐源。以次進伏訖。上曰。秋判入侍事。榻前下敎刑曹判書李溎進伏。上仍命書傳敎曰。內需司之楸椴板請得。於甲午年。旣有啓下文書。則雖與偸斫有異。至於松板。不但朝家之法禁至嚴。當初啓下文書。原無一株松載錄。則今年三月促關。旣與朝家申飭此輩之前大異。則身爲該吏。法外之物。焉敢肆然促關。況初關所無者。則次知中官。設或不知松禁之至嚴。而至於初關所無者。則豈可促之於再關耶。雖欲原以無情。文書皎然。則渠焉敢發明。此輩若知朝綱。此等小事。恣意犯禁。若是無忌。外此可以推知。該吏當自該曹。照律嚴處。而次知中官。不可無罪。當該次知中官韓聖揆。拿問定罪。此後此等公事。雖是啓下。不自備局反貼者。該道道帥臣。直爲狀聞勿施事。下諭于諸道監司兵水使處。上曰。藥房提調副提調。持加減心腎湯入侍事。榻前下敎上命書傳敎曰。惠慶宮氣候。與昨無減。方此焦悶。卿恙如已少間。卽爲入來。仰慰慈意事。此注書傳諭于洪奉朝賀。與之偕來。諸臣以次退出。
정조 0년
丙申五月二十五日申時。上御廬次。刑判持草記入侍時。刑曹判書李溎。右承旨申大升。假注書柳孟養。記事官文采五朴祐源。以次進伏訖。上命溎。讀內司差人供辭。讀訖。命書傳敎曰。內需司之楸椴板請得。於甲午年。旣有啓下文書。則雖與偸斫有異。至於松板。不但朝家之法禁至嚴。當初啓下文書。原無一株松載錄。則今年三月促關。旣與自朝家申飭此輩之前大異。則身爲該吏。法外之物。焉敢肆然促關。況初關所無者。則次知中官。設或不知松禁之至嚴。而至於初關所無者。豈可促之於再關耶。雖欲原以無情。文書皎然。則渠焉敢發明。此輩若知朝綱。此等小事。恣意犯禁。若是無忌。外此可以推知。該吏當自該曹。照律嚴處。命刑判先退。命書傳敎曰。政院之分置六房。雖未知昉於何時。而旣設六房。則各房分管六房之職。事例然矣。政院之房。以座次之升降。爲分房之規式。若此而豈可慣於該房之職耶。以此之故。近日承宣除拜之時。房皆依前者。良以此也。至以今日觀之。兵房承旨之入直於次對曰。以其檢察擧條也。而以都承旨之故。申退云。我國痼弊。卽是前例之因循。事苟當矣。豈以無前例而不創。事亦不當。豈以有前例而襲謬乎。在前知申。特以不帶兵房。無入直之規。此所以不當之例。則可更者也。都承旨牌招入直。此後以此定式。載於政院故事。上曰。內局持湯劑入侍。都提調鄭存謙。提調徐命善。副提調洪國榮。醫官方泰輿進前。進湯劑。上進御。存謙曰。惠慶宮湯劑。今日議定乎。上曰。明日入侍議定。可也。命退去。諸臣以次退出。
정조 0년
丙申五月二十五日酉時。上御廬次。判義禁入侍時。判義禁蔡濟恭。行都承旨徐浩修。假注書柳孟養。記事官文采五朴祐源。以次進伏訖。上命讀李奎緯供辭。命書判付。上曰。元義孫査啓。見之否。濟恭對曰。已見之。而査啓甚明白矣。上曰。然矣。命濟恭先退。浩修曰。都承旨入直。則西壁行首。當爲入直。何以爲之乎。上曰。都承旨旣以該房入直。則不必用此例矣。上曰。他承旨入侍。出榻敎左承旨洪國榮進前。上曰。忠伯狀啓中。李奎緯狂妄爲言者。決非同朝忠厚之意也。國榮曰。如有罪。則只論其可罪之端。狂妄云者。實爲遣辭之不美也。上曰。然矣。命書傳敎曰。朴聖鉉分揀放送。命退去。諸臣以次出。
정조 0년
行都承旨徐浩修坐。左承旨洪國榮藥院直。右承旨徐有慶坐。左副承旨申大升坐直。右副承旨李商巖病。同副承旨柳戇坐直。注書一員未差尹翊東病。假注書柳孟養藥院直徐龍輔仕直。事變假注書朴廣源仕。
정조 0년
藥房都提調鄭存謙。提調徐命善。左副承旨申大升啓曰。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。下敎時入侍。
정조 0년
大殿惠慶宮中宮殿。朝哭後政院玉堂口傳問安。答曰。知道。
정조 0년
柳戇啓曰。假注書徐龍輔。時無職名。令該曹依例付軍職。冠帶常仕。何如。傳曰。允。
정조 0년
傳于洪國榮曰。該道方有査命。忠淸道臣。其令不多日內辭朝。
정조 0년
柳戇啓曰。領議政金陽澤。左議政金尙喆。右議政鄭存謙。依下敎來待矣。傳于柳戇曰。大臣便殿入侍。
정조 0년
以校理沈豐之牌不進罷職傳旨。傳于柳戇曰。只推。更爲牌招。
정조 0년
傳于洪國榮曰。副提調持加減心腎湯入侍。
정조 0년
傳于徐浩修曰。承旨二員。下敎處馳詣。卽爲奉審以來。
정조 0년
傳于徐有慶曰。中官金德瑞禁推分揀。
정조 0년
傳于柳戇曰。騎馬三匹立之。宣傳官一員待命。
정조 0년
傳于申大升曰。阻門中官。以入直數多。送羅將。盡爲捉囚後。囚單子之該府。卽爲入之。
정조 0년
以同副承旨柳戇。持全義儒生上疏。來詣請對矣。傳于申大升曰。入侍。
정조 0년
傳于柳戇曰。監印郞廳柳義養入侍。
정조 0년
傳于柳戇曰。改建堂上明日入侍。
정조 0년
又傳于曰。左副承旨姑勿申退。沈有鎭入侍。
정조 0년
傳于徐有慶曰。承旨入侍誤傳。當該中官。從重推考。
정조 0년
柳戇啓曰。刑曹判書李溎。依下敎來待矣。傳于柳戇曰。入侍。
정조 0년
柳戇啓曰。刑曹判書李溎。持罪人草供。依下敎來待矣。又傳于曰。入侍。
정조 0년
又傳于曰。夜向深。元義孫。爲先一次加刑後。判義禁坐直承旨同爲入侍。
정조 0년
申大升啓曰。判義禁蔡濟恭。依下敎來待矣。
정조 0년
以獻納李儒慶牌不進罷職傳旨。傳于申大升曰。只推。
정조 0년
洪國榮。以改建都監言啓曰。景慕宮御齋室立柱吉日。令日官推擇。則今五月二十七日午時爲吉云。以此日時立柱之意。敢啓。傳曰。知道。立柱後。堂上入侍。
정조 0년
柳戇。以弘文館言啓曰。修撰嚴思晩。旣有只推之命。更爲牌招察任。何如。傳曰。知道。
정조 0년
洪國榮。以弘文館言啓曰。本館下番修撰柳義養。以校書館監印事。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 0년
申大升。以義禁府言啓曰。元義孫拿囚。具格取招以聞事。傳旨啓下矣。依筵敎。取考謄錄。則曾有贓吏具格囚南間之例。元義孫。今方待命。具枷杻拿囚南間之意。敢啓。傳曰。知道。
정조 0년
柳戇。以義禁府言啓曰。罪人元義孫。以道臣査啓內辭意。反覆究問。口招啓目。纔已修上矣。貿牟位太及還穀發賣事遲晩。而貿牟位太所餘錢二萬餘兩。歸之於補賑之資。則其所遲晩。只是還穀一事而已。餘外條項。屢次盤問之下。竝以無所犯納招。何以爲之。敢稟。傳曰。元供辭勿施加刑。
정조 0년
又以刑曹言啓曰。疏儒嚴囚事。命下矣。疏儒成泰柱。爲先嚴囚之意。敢啓。傳曰。知道。
정조 0년
又以刑曹言啓曰。成泰柱。更加嚴照律事。命下矣。法典內。外方祠院冒禁創設首倡儒生遠配。別立精舍者。依創設祠院例論。罪人成泰柱。依法典。遠配於平安道江界府。而待栲訊五日之限。加刑發配之意。敢啓。傳曰。知道。
정조 0년
徐浩修。以兵曹言啓曰。昌德宮衛將千聖輝。昌慶宮衛將崔孝昌。俱以身病。旬月之內。勢難供職。呈狀乞遞。輪番之任。不可久曠。竝改差。何如。傳曰。允。聽政時。以衛將事有擇差。而久任之令而數遞。近又如前。當初飭令。其間已作弁髦耶。
정조 0년
假注書尹致性書啓。臣敬奉聖敎。馳往傳諭于西部龍山坊麻浦契奉朝賀洪鳳漢所住處。則以爲昨夜特召之下。病未趨承。惶悚之中。繼以耿結。卽又入侍史官。來傳聖諭。伏審惠慶宮患候。與昨無減。益不勝區區焦憂。至於恙如少間。卽爲入來之敎。感戴恩數。一倍罔措。臣亦有秉彝之心。賤疾如可一分可强。則所當拚棄情地。顚倒進身。而顧臣病狀。昨已略陳。庶蒙俯諒。而今日又經寒熱。見方㱡㱡委頓。積敗之形。苦痛之狀。史官之所目見。苟有所自力之勢。當此之時。承此下敎。安敢爲故引病。孤負聖意也哉。跡涉鄙便。罪添慢命。惶阨隕越。恭俟嚴誅云矣。臣旣承偕來之命。姑爲仍留之意。敢啓。傳曰。知道。
정조 0년
有政。吏批。判書徐命善進。參判尹得養病。參議李在簡病。同副承旨柳戇進。沈豐之爲校理。吳載重爲工曹佐郞。吳著爲司成。金鳳著爲直講。宋煥億爲兼中學敎授。李邦喆爲軍器僉正。鄭爲判官。李獻祐尹昌胤爲景慕宮守奉官。兼春秋單朴道翔。
정조 0년
有政。兵批。判書李徽之進。參判金載順差祭。參議柳薰入直。參知李商岳病。同副承旨柳戇進。蔡述夏爲咸興監牧官。管城將單李邦一。副護軍李潤慶。副司正尹致性。
정조 0년
柳戇。以弘文館言啓曰。今日政新除授玉堂。待下批。仍卽牌招察任。何如。傳曰。允。
정조 0년
大司憲李聖圭。大司諫洪檍。應敎李秉模。掌令柳榮鎭鄭宇淳。持平朴在源。副校理徐有防。正言洪樂淵。姜。修撰柳義養所啓。請文女按律處斷。措辭見上又啓曰。請厚謙快正王法。其母依律處斷。措辭見上又啓曰。請礪山府竄配罪人洪麟漢。絶島安置。措辭見上又啓曰。請付處罪人申晦。亟施遠竄之典。措辭見上答三司曰。不允。
정조 0년
大司憲李聖圭。大司諫洪檍。掌令柳榮鎭鄭宇淳。持平朴在源。正言洪樂淵姜所啓。請大靜縣荐棘罪人沈翔雲。亟命王府。嚴鞫得情。快正王法。措辭見上又啓曰。請聖國尙魯諸子。亟施當律。措辭見上答兩司曰。不允。
정조 0년
持平朴在源所啓。請黑山島充軍罪人趙德昌。依律處斷。措辭見上又啓曰。請大靜縣爲奴罪人金壽賢。依律處斷。措辭見上又啓曰。請鏡城府定配罪人洪述海。依律處斷。措辭見上答府曰。不允。
정조 0년
正言洪樂淵姜所啓。請充軍罪人趙德昌。依律處斷。措辭見上又啓曰。請具㢞削去仕版。措辭見上又啓曰。請南海圍籬安置罪人具庠。更令王府。嚴鞫得情。快正王法。措辭見上又啓請大靜縣爲奴罪人金壽賢。更令王府。拿鞫嚴問。依律處斷。措辭見上答院曰。不允。
정조 0년
大司憲李聖圭。掌令柳榮鎭鄭宇淳。持平朴在源。獻納李儒慶。正言洪樂淵姜等疏曰。伏以臣等。猥忝臺職。與參請討之列。而冥行逐隊。尙不得滌窩窟而破頭顱。終未能發其贓而成斷案。臣等自顧慙恧。措躬無地。卽伏見諫長批旨。有以夏誓罔治之義。羲繇用革之意爲敎。臣等不覺驚心失圖。相顧愕眙。夫厚謙窮凶之罪。實天地之所難容。國人之共討。而凡厥爲此賊爪牙心腹。入而煽動。出而譸張者。其爲罪惡。實有浮於謙賊。殿下乃反處之以脅從。開之以自新。不爲顯言明論。出付有司。輿情轉相疑怪。公議愈加憤激。以殿下之明聖。豈有是哉。且此輩豈以謂脅從而緩治。可期其自新而曲恕者也。易革之傳曰。小人昏愚。雖聖人不能移。以堯舜爲君。以聖繼聖。而百有餘年。天下之被化。深且久矣。有苗格乂。蓋亦革面而已。然則此輩之頑。有甚於有苗矣。我殿下之化。與堯舜同大。而頑甚有苗者。安保其必能革心自新哉。胤征罔治之訓曰。隱其叛逆而不言者。蓋正名其罪。則必鋤根除源而後已。只責其曠職之罪。而實誅其不臣之心也。方今聖明在上。綱紀日振。則爲謙賊。煽動而譸張者。無異於黨羿之惡矣。殿下惟當正名其罪。鋤根除源。無所不可。而乃反引夏后隱叛逆之言。遵羲繇用革面之訓。使王法過而不行。天討稽而不施也哉。臣等不知此輩。在於宮掖之間乎。在於朝著之上乎。不可使此輩。潛伏暗地。滋長禍機。伏願聖上。亟下明命。昭諭臣庶。逆折奸萌。俾絶禍階焉。臣等無任屛營祈懇之至。答曰。省疏具悉。所陳具悉。而卿等勿辭察職。
정조 0년
幼學臣成泰柱朴命和金載燦徐錫範洪命爀愼佐韓亨潤朴日煥金得說徐錫器李顯壤金載煜愼箕東愼無典李維昌李敎明洪推直李恒吉洪彦佐李遠吉洪彦綱邊弘遂卞星鎭鄭師濟邊弘逵李㷞李遠邊始成李普淵金履石李載杰柳匡運李載復柳道章朴漢純李遇載愼倬趙鼎慶宋載乙李憲載金載煥愼惠東宋載淳邊始柱李彦彬李龍復吳海源黃克中吳濂源黃瑛朴貴源金履道洪楙韓璞潤洪梯鄭東喬韓智潤鄭光哲韓光浹鄭亨淳金景益金履彬韓光渭李時晦徐錫初李玉洪命燁金錫謙洪命錠洪惟正林徵遇閔百禧金鎭大愼喜東黃時聖李燮李元彬孟亨遠黃時美盧欽德趙彦逵洪洛基朴敬和趙命彬崔穆觀金應元洪命鎰柳匡迪韓宗潤李鼎吉崔鍾純金鎭廈洪惟敬趙遠彬辛亨復盧明德柳匡德李載運柳道甲李致垕許憲李瑾洪得禧等疏曰。伏以臣等。敢瀝血忱。昨叫天閽。則殿下。不以人微而廢言。卽賜察納。明示淑慝之辨。克追我肅廟朝處分。噫。前後丙申。卽作興斯文之一大機會也。臣等奉讀綸音。益仰我殿下明天理正人心之功。有光於繼述之聖孝。而不覺攢手而賀。蹈足而喜。繼之以感淚也。有君如此。苟不以區區所抱之懷。畢陳而退。則是自阻於三代之聖也。臣等豈敢爲是哉。竊伏念殿下。於代理之初。特賜故判書臣李縡隱卒之典。不待狀而賜諡。以縡之道德學問。爲世大儒也。至哉王言。實尊斯文扶世敎之盛擧也。湖西一道。素稱文獻。而至於全義。雖僻在湖堧。前賢杖屨。猶有及者。遺風餘敎。百世未沫。有若故參判臣李翔。故文正公臣李縡。故文簡公臣洪啓禧是已。李翔。學於先正臣宋時烈。李縡。私淑成德。洪啓禧。又學於縡。其淵源門路。本自正大。而縡。卽翔之從孫。啓禧。又翔之外孫也。翔累世丘墓之托。在於全義。故晩歲築室於縣之北打愚之里。別構書齋於雷巖。庋書數百卷其中。而日與學者講討。以明斯道爲己任。不幸翔死。而縡亦歲一至焉。或二至焉。皐比聽講於書齋。洪啓禧。又是生長之地。故繼縡之跡。而益唱起之。當是之時。遠近之負笈者。孰不鼓舞於絃歌之場。感化於陶鑄之地乎。嗚呼。翔之道學。爲世矜式。而際孝廟大有爲之辰。光膺旌招。雖遐心莫回家食爲。而平生操履。確乎有不可拔之固。其出處榮辱。未嘗不與先正。同其屈伸。至於剌劾相積。先見卓然。斥絶尹極。辭意嚴正。則百世之下。可以承風而廉頑。縡早脫軒冕。固守林泉。積其窮格之工。洞見道理之原。明聖學於將晦。闢異議於橫流。而明白純粹。剛毅正直。尤嚴於忠逆之分。深劈乎義利之辨。則如靑天白日之磊落光明。和風甘雨之敷暢浸漬矣。一室之內。以道學相傳。而繼開之功。尤彰明於縡。則今之爲章甫者。孰不欲以祭祀之禮祀之。而啓禧。一生功用。無一非學問之力。嘗以學術政事。謂非二塗。進而在朝。成己成物之工。無時或間。退而在野。憂國家民之意。無時或弛。則信乎廊廟之元老。士林之宿德矣。自肅廟己卯之歲。翔門人贈持平臣愼後尹。與諸生。用春秋一薦之禮。以菹脯各一器。祀翔於雷岩書齋。退而講學。如翔生時。蓋誘掖之恩旣深。而不忍敢忘之意也。爾來七十有餘年。此禮常行。則便是李氏之古祠。而惟縡與啓禧。俱是翔之孫。則祖孫一祠。以寓尊慕之誠。於義似或無害。若縡之賢。允爲八路之所同師。故數年前。因讀會。列邑多士。遂以縡啓禧配於翔。而其祭之之物。則不敢過二簋單酌。其齋舍則不敢正堂三架。講學所草屋三椽。規模儀節。則不敢如書院。未及告君故也。天下之大經有三。而君也師也父也。事之如一。則臣等之敢爲此擧者。豈無知罪之道耶。我朝書院之制。倣朱子白鹿之規。而爲士子藏修之地。故只以湖西言之。先賢杖屨之地。桑梓之鄕。講學之所。無不立書院以尊奉之。無邑無之。而自朝家。必賜田賜號。獨全義。則初無書院之設。書院之設。旣有四百年之古規。又有列聖表章之盛德。則如翔縡之培植士風。啓禧之導迪後學。而獨不得備禮尊祀於全義者。豈非士林之所羞。朝家之欠典也耶。向來朝禁。禁其疊設與新設。而以翔縡啓禧之賢。尙無設院之事。則祀於全義。旣非疊設也。書齋之祭翔。年近八十。則又非新設也。竊惟殿下。方在嚴廬哀疚之中。臣等之瀆冒煩達。極知僭越。無所逃罪。然此亦有關於斯文之事。故玆敢仰煩于黈纊之下。伏乞聖明。察臣等慕賢之誠。念昭代右文之道。亟許以雷巖書齋。改爲書院。合祭李翔李縡洪啓禧。賜號如例。則斯文幸甚。批答無。
정조 0년
丙申五月二十六日。記事官姜彙鈺。
정조 0년
刑曹啓目。瑞山居李召史鳴申聞鼓事捧供。而所供如此。上裁。何如。傳曰。今日議處爲良如敎。
정조 0년
刑曹啓目。今觀李召史所供。則不可以一邊之言論斷。令道臣査啓後稟處。何如。傳曰。本事非李召史兺撃鼓者。初在道臣狀聞中是如可。又經李奎緯之置對。則可謂竝聽兩邊兺不喩。奎緯旣在從班之列是遣。人品予亦知之。似不以不實之語。納供是乎矣。其在獄體。不可輕易酌處是置。依回啓。行査本道爲良如敎。
정조 0년
義禁府啓目。內需司次知中官韓聖揆恣意犯禁罪照律。何如。傳曰。方帶殯殿內官。受贖放送爲良如敎。
정조 0년
丙申五月二十六日卯時。上御廬次。左承旨入侍時。左承旨洪國榮。假注書柳孟養。記事官文采五朴祐源。以次進伏訖。國榮曰。夜間聖體。若何。上曰。一樣矣。國榮曰。寢睡。何如。上曰。今夜則穩寢矣。上曰。改建堂上入侍。出榻敎命讀各道狀啓。命讀湖儒疏。賜批訖。命退去。諸臣以次出。
정조 0년
丙申五月二十六日辰時。朝上食陪祭入侍時。右承旨徐有慶。假注書徐龍輔。記事官文采五朴祐源。都廳林得浩。以次陪進。上自廬次。詣殯殿中排設廳。視膳訖。行朝上食。儀註上同上還廬次。諸臣以次退出。
정조 0년
丙申五月二十六日巳時。上御興政堂。時任大臣入侍時。領議政金陽澤。左議政金尙喆。右議政鄭存謙。左副承旨申大升。假注書徐龍輔。記事官文采五朴祐源。以次進伏訖。陽澤曰。日氣極熱。聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。近以暑症。久未差復矣。存謙曰。惠慶宮湯劑。已爲進服乎。上曰。已爲進服。而尙未差復矣。上曰。藥房提調率醫官入侍。賤臣承命而出。與藥房提調徐命善。醫官方泰輿慶絢吳道炯徐命緯進伏。上曰。惠慶宮患候。當連進茹藿湯乎。泰輿曰。茹藿湯前方中。減神曲麥芽。加枳角檳榔各一錢。一貼製進。則似好矣。上曰。一貼製入。出榻敎上曰。王大妃殿六君子湯。連爲進御乎。泰輿曰。五貼更爲進御。則似好矣。上曰。五貼更爲製入。出榻敎內局先退。上曰。改建堂上。判義禁入侍。賤臣承命而出。與判義禁蔡濟恭。改建堂上金華鎭進伏。上曰。今則盡爲開基乎。華鎭曰。方今定礎矣。上曰。墻垣役事。今到何境。華鎭曰。墻垣役事尙遠矣。上曰。石橋何以爲之耶。華鎭曰。聞濬川堂上所言。則可趁八月擧動前。訖役云矣。上曰。景慕宮。欲置守奉官。大臣之意。何如。陽澤曰。臣業欲奏達而未果。今聖敎又如此。不可不置守奉官矣。上曰。左右相之意。何如。尙喆曰。設置守奉官。固是當然之事矣。存謙曰。臣意亦然矣。命善曰。臣意亦然矣。命書傳敎曰。旣問大臣銓官。景慕宮守奉官二員。另加擇擬事。分付。旣定守奉官。外門亦可無部將。此則依他例。勿爲新差。本廳中推移入直事。一體分付。上出景慕宮園儀引。命大升讀之。上曰。何如。陽澤曰。簡而偕甚好矣。華鎭先退。命大升。讀完伯査元義孫事狀啓。上曰。元義孫犯贓之數。今畢露。渠若眼有國法。焉敢若是。陽澤曰。果爲無狀矣。上曰。審恤之道。不可不一番盤問矣。濟恭曰。然矣。命書傳敎曰。旣問大臣。法官其在審恤之道。不可以査啓之明白。直爲勘律。元義孫拿囚。具格取招以聞。又命書傳敎曰。昨夕處分。未及頒布云。今又思之。李克生。以渠之疏請安兼濟李萬軾回示事再疏。則曰。以如趙曮之例爲請云。是何言也。民事軍務。各自不同。則其所用律。又不但風馬牛之不相及。然則朝家之罪趙曮。何嘗一毫近似於回示乎。贓吏趙曮。則罪不過投畀。該道民人。則慰不過諭書。在渠道理。何敢以此相反之說。敢爲自明之階乎。事固無嚴。不可止以疏辭而稟處。前校理李克生。罷職不敍。又命書傳敎曰。渠以至微賤品。蒙被聖恩。則固當十分惕勵。而不此之爲。跳跟外邑。萬萬無狀。濫猾之習。尤不可不懲。別軍職林世載。爲先汰去事。分付兵曹。命退。諸臣以次退出。